กฎกระทรวงกำหนดกิจการที่เป็นเกษตรกรรม พ.ศ. 2567
ประกาศวันที่ 2024-11-26

content: กฎกระทรวง กำหนดกิจการที่เป็นเกษตรกรรม พ.ศ. ๒๕๖๗
content: อาศัยอำนาจตามความในบทนิยามคำว่า “เกษตรกรรม” ในมาตรา ๕ และมาตรา ๖ วรรคหนึ่ง แห่งพระราชบัญญัติการเช่าที่ดินเพื่อเกษตรกรรม พ.ศ. ๒๕๒๔ รัฐมนตรีว่าการกระทรวงเกษตรและสหกรณ์และรัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้
content: ให้กิจการดังต่อไปนี้เป็นเกษตรกรรม (๑) การปลูกไม้เศรษฐกิจเพื่อการค้า (๒) การปลูกหม่อนเลี้ยงไหม (๓) การเพาะเห็ด (๔) การปลูกหญ้าเพื่อการค้าหรือเพื่อเลี้ยงสัตว์ (๕) การปลูกไม้ดอกหรือไม้ประดับเพื่อการค้า (๖) การเพาะเลี้ยงแมลงเศรษฐกิจ
content: ให้ไว้ ณ วันที่ ๒๕ พฤศจิกายน พ.ศ. ๒๕๖๗ นฤมล ภิญโญสินวัฒน์ รัฐมนตรีว่าการกระทรวงเกษตรและสหกรณ์ อนุทิน ชาญวีรกูล รัฐมนตรีว่าการกระทรวงมหาดไทย
content: หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่บทนิยามคำว่า “เกษตรกรรม” ในมาตรา ๕ แห่งพระราชบัญญัติการเช่าที่ดินเพื่อเกษตรกรรม พ.ศ. ๒๕๒๔ บัญญัติให้หมายความถึงกิจการอื่นตามที่กำหนดในกฎกระทรวง ประกอบกับกิจการที่เกี่ยวกับเกษตรกรรมในปัจจุบันมีความหลากหลายมากขึ้น
content: สมควรกำหนดเพิ่มเติมให้กิจการดังกล่าวเป็นเกษตรกรรม เพื่อให้ผู้ประกอบกิจการนั้นได้รับสิทธิประโยชน์และความคุ้มครองตามที่บัญญัติไว้ในพระราชบัญญัติการเช่าที่ดินเพื่อเกษตรกรรม พ.ศ. ๒๕๒๔ จึงจำเป็นต้องออกกฎกระทรวงนี้